Венера Ганиева: “Сез – хәзинә! Сез – бомба!” диде

	Шенталы районының Татар Әбдекие авылында туып үскән, Самараның экономика университетын тәмамлаганнан соң уңышлы татар гаиләсе корып, үз өе белән яшәүче Лилия Мингулованың тормышы кинәт үзгәрергә тора бит әле. “Болгар радиосы” музыкаль премиясен тапшыру тантанасында аның “Ялгыз иттең” җыры финалга чыкты.  	 Кинәт эстрада җырчысы булып киткән урта яшьтәге хатынга аның ире дә, өч баласы, кияве һәм оныгы да нинди мөнәсәбәт күрсәтергә белми торалар. Гаҗәп хәл инде. Җайга салынган мул һәм матур тормыштан катлаулы, көнчел, һәр борылышта көтелмәгән халәт көтеп торган сәнгать дөньясына кереп чумуы бик куркыныч та, ымландыргыч та. Бу турыда  Лилия ханым белән “Бердәмлек” газетасы редакциясендә сөйләшеп утырабыз.

- Яшьлек елларыгыз, тормышыгыз, гаиләгез турында сөйләгезче.

- Мин балачактан җырларга яратып үстем. Бу миңа мәрхүм әниемнән күчкән сыйфаттыр. Яшь чагында ул да бик матур итеп җырлаган, ә аның әтисе сиптереп гармунда уйнаган. Габдрахман бабам 1943 елда Сталинград янында барган каты сугышларда хәбәрсез югала һәм шулай аның гармуны тынып кала. Ләкин моң - ул буыннан-буынга күчеп бара торган нәрсә, күрәсең. Менә мин дә җырламыйча тора алмыйм. Самараның беренче гимназиясендә укучы кызым Линара да быел җәй Болгарияда уздырылган Халыкара җыр конкурсында катнашып, лауреат исемен яулап кайтты инде.

- Җырчы Лилия Мингулованы Татарстанның “Яңа гасыр” каналын даими караучылар яхшы беләләр инде хәзер. Интернетта да сезнең җырларыгызны бик яратып тыңлыйлар, тавышыгызның тембры белән сокланалар. Ә зур залда тамашачылар алдында ясаган беренче чыгышыгызны хәтерлисезме?

- Хәтерлим. Бу Самараның “Звезда” (“Йолдыз”) Мәдәният сараенда өч – дүрт ел элек булган хәл. Казаннан килгән яшь популяр җырчы Раяз Фасихов үзенең концерты барышында мине сәхнәгә чакырып алды да җырларга тәкъдим итте. Залда утыручылар нәрсә булганын аңламый да калдылар, ахыры. Ә таныш-белешләрем Казанга чакырылуым, “Барс-Медиа” оештырган конкурста катнашуым турында беләләр иде инде.

Хәер, бу маҗараны баштан ук сөйләргә кирәктер. Татар Әбдекие авылында туып үскән кешеләр буларак тормыш иптәшем Хәмзә Мингулов та, мин дә авылдашлар, туганнар белән бик тыгыз аралашып яшибез, татар концертларына бергәләшеп йөрибез. Казанда зур мәдәни чаралар уздырылганда дүрт-биш машинага төялеп, концерт карарга барган чакларыбыз да байтак. Кыскасы, бергә җыелганда матур җырлар тыңларга, ә артистлар килгәнда, алар белән аралашырга бик яратабыз. Ә артист халкы шундый бит инде, үзе генә җырламый, безне дә җырлатып карый.

Шулай бервакыт Самарадагы мәҗлескә чакырылган бер Казан йолдызы минем җырлавымны ошатып, тавышымны дискка яздырып, “Барс-медиа” шоу-бизнес үзәгенә җибәрергә киңәш итте. Моңа әлләни зур әһәмият бирмичә генә яраткан бер җырымны яздырдым да Казанга җибәрдем. Һәм... оныттым. Бераздан мине күрмичә дә тавышыма әһәмият иткән продюсерлар төрле конкурсларда катнашырга чакыра башладылар. Ә мин ул вакытта Казанга барудан баш тарттым, чөнки әнием бик каты авырып киткән иде.  

- Лилия ханым, кемдер иҗатка урау юллар белән барып чыкса, кемдер туры юл белән килә. Сезнең юлыгыз беренчесе, күрәсең. Үткән елда да, быел да “Музыкаль дистә” хит-парадында катнашып, танылып киләсез бит. 

- Әйе, әнием озак кына авырганнан соң вафат булды. Аны җирләп, бераз үз хәлемә кайта алгач, “Адәм белән Һава” тапшыруын алып баручы шагыйрә Ләйлә Дәүләтова чакыруы буенча гаиләм белән Казанга бардык һәм тапшыруда катнаштык. Шул ук көнне минем беренче клипым -  “Мин сине яратам” җырын да яздырып кайттык. 

- Ә җырларны ничек сайлыйсыз?  Киңәшчегез, остазыгыз бармы?

- Әйе, Ләйлә Дәүләтова Сара Садыйкованың  “Керфегеңә тамармын мин” музыкасына “Мин сине яратам” сүзләрен язып бирде. Ул миңа шалтыратып җыр тәкъдим иткәч, мин, ахырын аңлап бетермичә, аны шатланып кабул иттем, чөнки элек тә Сара Садыйкованың җырларын бик яратып башкара идем. Сәнгать советы да бу җырны хуплап, быелгы “Музыкаль дистә” хит-парадына куйды. 

- Сез, экономика университетын тәмамлаганнан соң күпмедер вакыт саннар дөньясында эшләгән кеше, кинәт Казанның Мәдәният университетына кереп укый башлагансыз икән?

- Әйе, бу да бик кызык килеп чыкты. Казаннан беренче клип яздырып кайтуыма берничә ай да узмагандыр, телефоныма SMS хәбәре килеп төште: “Исәнмесез, Лилия! Казаннан Венера Әхәт кызы Ганиева яза. Бик матур җырлыйсыз. Моңлы, җылы, хисле итеп. Сез укыганмы? Шуны язып җибәрә алмассызмы?” 

Мин бу SMSны балаларга күрсәттем. Алар миңа: “Әни, кемдер шаярта, җавап бирмә”, - диделәр. Бер-ике сәгатьтән Венера ханым үзе шалтыратты: “Лилия җаным, ник җавап язмыйсыз миңа? Сезгә татар эстрадасының примадоннасы үзе шалтырата, ә сез игнорировать итәсез!” - дип шаяру аша шелтәләп алганнан соң, минем турыда сораша башлады. Ә соңында: “Сез – хәзинә! Сез – бомба! Сезнең җырыгыз бүген Казанда иң зур бәхәс, соклану тудырды. Зинһар, килегез, танышасым килә!” 

Шулай дигәч бармый нишлисең? Мине Венера ханым Ганиева тыңлап карады да, Казан Мәдәният университетына кереп укырга, табигый тавышыма профессиональлек өстәп җибәрергә тәкъдим итте. Шулай итеп, ул мине үз классына алды.

- Хәзер Сезнең ничә клипыгыз бар инде?

- Алда әйтеп узган “Мин яратам сине” булды бит инде. Аннан ирем бик яраткан, һәм, уйлавымча, безнең авылда туган “Ялгыз иттең” җырына ясалган клип да бик матур булды кебек. Шулай ук Ләйлә Дәүләтова шигыренә язылган “Әй, Ходаем” җыры да хәзер зур популярлык яулап килә. Бу җырның исеме мине гашыйк итте. Җәен менә Наил Шәймәрдановның “Күршеләр” җырын да яздырдык. Бу җыр да миңа бик ошый, чөнки авылдагы күршеләребез бик яхшы иде. Кеше гомере күбрәк туганнар арасында түгел, күршеләр арасында уза бит.

- Чыннан да, танылу башыгызга кар көрте кебек ишелеп төшкән икән. Ләкин җырчы исемен күтәрү - зур җаваплылык та, үз-үзеңне корбан итү дә. Сез һәм гаиләгез моңа әзерме?

- Дөресен әйткәндә, мин үземдә талант барын элек тә тоя идем. Концерт тыңлаганда ул яки бу башкаручы турында: “Ә мин бу җырны башкачарак, тамашачы күңеленә барып җитәрлек итеп җырлар идем”, - дип уйлый идем. Ләкин талантымны ачарга нәрсәдер комачаулады. Ә хәзер Ходайдан вакыт килеп җиткән булса кирәк. Һәр эш Аның ризалыгы белән генә эшләнә бит. Җырчы тормышы гаиләм, балаларым алдындагы бурычымны үтәргә комачауламаса, җырлармын. Исәнлек, тамашачыларның яратып кабул итүе кирәк.

- Билгеле булганча, “Музыкаль дистә” конкурсында халык тавыш бирүе аша лидерлар билгеләнә. Ничек уйлыйсыз, сезнең өчен шул хәтле күп тавышны Самара татарлары биргән микән?

- Анысын әйтә алмыйм. Биргән булсалар, бик зур рәхмәт. Ә менә “В контакте” социаль челтәрендә күбесенчә Татарстан халкы яза, тавышыма, җырны башкару стилемә бәя бирә. “Казан сезне таныды”, “Яр Чаллы сезне кабул итте” кебек язмалар белән минем күңелемне күтәрәләр, үз-үземә ышаныч тудыралар. Әмма шунысы кызык, алар арасында якташларым бик күренми.

Ә менә шушы әңгәмәне “Бердәмлек”тә укыган якташларыбыз Сезнең белән танышу бәхетенә иреште инде. Аларны 13 декабрьдә "ТНВ-Яңа гасыр" һәм "ТНВ-Планета" каналларында Самара вакыты белән 18 сәгать 30 минутта «Болгар радиосы»ның II милли музыкаль премиясен тапшыру тантанасы”н карарга чакырабыз. Барыбыз да, Лилия, сезнең өчен җан атып, интерактив тавыш бирү вакытында SMS җибәреп, җиңүегезне теләп торырбыз. Уңышлар Сезгә, Лилия ханым! 
  

Лилия МИНГУЛОВА (сулда) Венера ГАНИЕВА белән.
  
	Эльмира ШӘВӘЛИЕВА	
Бердәмлек

	№ 50 | 13.12.2014	


